b'\n_START_ARTICLE_\nSinklinala\n_START_PARAGRAPH_\nSinklinala je ugreznjena strukturna guba na zemeljskem povr\xc5\xa1ju, katere pobo\xc4\x8dja se na obe strani od njenega centra vzdigujejo. Je naguban sklad slojev mnogokrat razli\xc4\x8dnih si kamnin, izmed katerih je v jedru (na dnu gube) najti najmlaj\xc5\xa1e, na robovih (na obeh vrhovih gube) pa najstarej\xc5\xa1e, saj so bili vi\xc5\xa1ji in torej mlaj\xc5\xa1i sloji kamnin nad njimi \xc5\xbee erodirani. Velikost sinklinalne vbokline, merjena od enega vrha gube do drugega, se giblje med manj kot metrom in ve\xc4\x8d kot 10 kilometri._NEWLINE_Sinklinala nastane med deformacijo Zemljine skorje zaradi velikih pritiskov, ki med drugim povzro\xc4\x8dajo orogenetski (gorotvorni) proces. Oblikuje se na enak na\xc4\x8din kot naguban tepih, katerega konca sta potisnjena skupaj. Skladi kamnin, ki se nagubajo, v nekaterih primerih tudi po\xc4\x8dijo, zaradi \xc4\x8desar na tak\xc5\xa1nih mestih nastanejo prelomnice, ki so zato tesno povezane s sinklinalami._NEWLINE_Topografija ni obvezno povezana z geolo\xc5\xa1kimi strukturnimi zna\xc4\x8dilnostmi pokrajine, kakr\xc5\xa1ne so sinklinale in antiklinale. Zunanji preoblikovalni dejavniki povr\xc5\xa1ja na mnogo na\xc4\x8dinov vplivajo na izgled sinklinale, zlasti po dolgem \xc4\x8dasu izpostavljenosti. Mlada sinklinala tako vedno ustvari dolino, a so njena pobo\xc4\x8dja s \xc4\x8dasom erodirana, v jedru (na dnu) sinklinale pa se akumulira gradivo, ki uravnava teren._NEWLINE_Antiklinale in sinklinale so pomembna topografska zna\xc4\x8dilnost za geolo\xc5\xa1ke \xc5\xa1tudije, saj omogo\xc4\x8dajo preu\xc4\x8devanje \xc4\x8dasovne razporeditve in jakosti gubanj po povr\xc5\xa1ju Zemlje, prav tako pa dolo\xc4\x8danje smeri in drugih lastnosti tektonskih sil. Hidrogeolo\xc5\xa1ke raziskave, katerih cilj je iskanje podtalne vode, se mnogokrat osredoto\xc4\x8dajo na sinklinale, na dnu katerih je mo\xc4\x8d najti rezervoarje te, \xc4\x8de je kamnina v sinklinali neprepustna. Taka nahajali\xc5\xa1\xc4\x8da so visoko cenjena zaradi olaj\xc5\xa1anega dostopa do podtalne vode, ki jo je sicer potrebno iskati v vodonosniku globoko pod povr\xc5\xa1jem.'